Yksi meistä: Puistonjohtaja Pirjo Seurujärvi - Yksi meistä -arkisto - www.metsa.fi
Metsähallitus työpaikkana/
Yksi meistä -henkilökuvat/
Yksi meistä -arkisto/
Aikaisemmin ilmestyneet Yksi meistä -jutut:
Yksi meistä: Puistonjohtaja Pirjo Seurujärvi
Metsähallituksen Suomen pohjoisimman työntekijän puistonjohtaja Pirjo Seurujärven toimisto sijaitsee Utsjoen luontotuvalla. Toimistolla hän ei tosin paljoakaan ehdi olla, sillä vastuualue on laaja: Savukosken perukoilta Suomen huipulle. Työtehtäviä hoidetaan myös saameksi.
Vastuullani ovat Urho Kekkosen ja Lemmenjoen kansallispuistot, Kevon ja Sompion luonnonpuistot sekä kuusi erämaa-aluetta: Kaldoaivi, Paistunturi, Muotkatunturi, Vätsäri, Hammastunturi ja Tsarmitunturi. Noin 30 työntekijää sijoittuvat siis laajalla alueella.
Mikä on työssä parasta?
Yksi parhaista puolista on työporukka, josta löytyy uskomattoman monialaista osaamista. Samoin retkeilijöiltä tulleet kehut lämmittävät mieltä. Vastuullamme on tarjota retkeilijöille näitä upeita alueita ja hoitaa siellä olevia reittejä, rakenteita, taukopaikkoja sekä opastusta maastossa, luontokeskuksissa ja netissä. Moni on sanonut, että mahtaa olla hienoa tehdä työtä näiden hienojen alueiden puolesta - ja niinhän se on! Lisäksi eritysvastuuna ovat saamenkieliset palvelut ja niihin satsataankin paljon eri tulosalueiden yhteistyöllä.
Kuinka yhteistyö paikallisten kanssa sujuu?
Ylä-Lapin asukkaiden kanssa yhteistyö on sujunut mukavassa ja hyvässä hengessä, vaikka yhteensovittaminen on toisinaan haastavaa monien yhteistyötahojen ja erilaisten toiveiden vuoksi. Uuden kalastuslain 10 §:n soveltaminen asettaa Metsähallituksen hankalaan asemaan, mikä on valitettavasti hieman koventanut asenteita Metsähallitusta kohtaan.
Miten tulit Metsähallitukseen?
Olen koulutukseltani biologi ja erikoistunut kasviekologiaan. Vanhojen metsien inventoinnin kesätyö vuonna 1993 johti siihen, että pari vuotta myöhemmin minulle avautui puistonhoitajan äitiys- ja hoitovapaan sijaisuus. Tämän pestin jälkeen jäin suojelubiologiksi Ivalon toimistolle ja sieltä muutaman mutkan kautta puistonjohtajaksi.
Mikä on parasta vapaa-ajalla?
Luonto. Luonnossa liikun kävellen, hiihtäen, potkukelkalla ja joskus lumikengilläkin. Reitti tunturiin lähtee periaatteessa kotiovelta. Tunturimaailma ja reissut omalle tunturimökille ovat vapaa-ajan huippuhetkiä. Tunturimaisemasta on tullut sielunmaisemaani Inarijärven lisäksi. Synnyin Rovaniemellä, Inarijärvi tuli mummon ja isän kautta omaksi ja aviopuoliso houkutteli Utsjoelle.
Teksti: Pentti Pieski
Kuva Kia Olin
Päivitetty viimeksi 05.11.2015